Maria Gabriel ar putea fi premier și ministru de Externe al Bulgariei!
Ministrul de externe bulgar Maria Gabriel a acceptat luni să formeze un nou guvern în urma demisiei premierului Nikolai Denkov la data de 5 martie, transmite Reuters.
Demisia lui Denkov a lăsat cale liberă partenerului de coaliţie, partidul GERB de centru-dreapta, la conducerea guvernului, aşa cum fusese convenit în urma alegerilor de anul trecut.
GERB şi un bloc prooccidental condus de formaţiunea 'Continuăm schimbarea', reprezentată de Denkov, au semnat anul trecut un acord conform căruia Maria Gabriel va prelua funcţia de prim-ministru după ce Denkov va încheia un mandat de nouă luni.
La alegerile din aprilie 2023, GERB s-a plasat pe primul loc, câştigând 69 de mandate parlamentare din totalul de 240. Blocul condus de "Continuăm schimbarea" a obţinut 64 de mandate.